กยศ.ปล่อยกู้นักเรียน4.27หมื่นล้าน
กยศ.ปล่อยกู้นักเรียน4.27หมื่นล้านบาท มีเป้าหมาย เกือบล้านราย
11 ม.ค. 2554

กยศ.ปล่อยกู้นักเรียน4.27หมื่นล้านบาท มีเป้าหมาย เกือบล้านราย 
นายธาดา มาร์ติน ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า  คณะกรรมการกองทุนฯ ได้มีมติเห็นชอบการจัดสรรวงเงินและหลักเกณฑ์การให้กู้ยืม ปีการศึกษา 2554 ซึ่งได้รับจัดสรรงบประมาณทั้งสิ้น 4.27 หมื่นล้านบาท มีเป้าหมายให้ผู้กู้ยืม จำนวน 9.97 แสนราย แบ่งเป็นผู้กู้ยืมรายเก่า 7.06 แสนราย และผู้กู้ยืมรายใหม่ 2.9 แสนราย
ทั้งนี้ กองทุนฯ ได้กำหนดเปิดระบบทางออนไลน์ตั้งแต่วันที่ 1 ก.พ. เป็นต้นไป เพื่อให้นักเรียน นักศึกษาที่มีความประสงค์ขอกู้ยืมในภาคการศึกษาที่ 1/2554 สามารถดำเนินการขอกู้ยืม โดยให้ผู้กู้ยืมรายเก่าเข้ามายืนยันการลงทะเบียนเรียน และผู้กู้ยืมรายใหม่ทำการลงทะเบียนขอรหัสผ่านล่วงหน้า โดยยังไม่ต้องระบุสถานศึกษา
นายธาดา กล่าวว่า กองทุนฯ ได้กำหนดหลักเกณฑ์การจัดสรรเงินให้กู้ยืมสำหรับสถานศึกษาเพื่อใช้พิจารณาคัดเลือกผู้กู้ยืมรายใหม่ ในปีการศึกษา 2554 ดังนี้ ระดับมัธยมศึกษาให้มีสัดส่วนระหว่างสายอาชีพกับสายสามัญเป็น 60:40 และระดับอุดมศึกษา ให้มีสัดส่วนระหว่างสาขาวิทยาศาสตร์กับสังคมศาสตร์เป็น 50:50 เพื่อเป็นการสนับสนุนผู้กู้ยืมที่เลือกศึกษาสาขาวิทยาศาสตร์และสายอาชีพซึ่งเป็นที่ต้องการของตลาดแรงงาน 
สำหรับผู้กู้ยืมรายเก่าที่ศึกษาต่อเนื่องจะได้รับสิทธิกู้ยืม แต่ได้กำหนดลำดับการพิจารณาเพิ่มเติม ดังนี้ 1) ผู้กู้ยืมรายเก่า ซึ่งได้ศึกษาต่อเนื่องในระดับการศึกษาเดิมหรือเปลี่ยนระดับการศึกษา 2) ผู้กู้ยืมรายเก่า ซึ่งไม่ได้ศึกษาต่อเนื่องเป็นเวลาไม่เกินสองปี ยังไม่ครบกำหนดชำระหนี้ แต่ได้กลับเข้าศึกษาต่อในระดับการศึกษาเดิม หรือเปลี่ยนระดับการศึกษา 3) ผู้กู้ยืมรายเก่าซึ่งไม่ได้ศึกษาต่อเนื่องเป็นเวลาเกินกว่าสองปีขึ้นไป ครบกำหนดชำระหนี้แล้ว ให้พิจารณาเป็นลำดับสุดท้าย
นอกจากนั้น กองทุนฯ จะนำผลประเมินคุณภาพของสถานศึกษา ประวัติการร้องเรียนสถานศึกษา รวมถึงเงินคงค้างในสถานศึกษามาประกอบการพิจารณาจัดสรรเงินกู้ยืมตามความเหมาะสมและความจำเป็นในแต่ละระดับอีกด้วย